বিভিন্ন গবেষক ও নগর পরিকল্পনাবিদদের সাথে আলাপ করে জানা যায়, চট্টগ্রাম শহরে মধ্যাঞ্চল বলে পরিচিত প্রায় ৩০ বর্গ কিলোমিটার এলাকায় এক ৮-১০ বছর আগেও বৃষ্টির পানি জমে থাকত না। এখন সামান্য বৃষ্টিতেও এসব এলাকা কোমর থেকে গলাসমান পানিতে ডুবে যায়। পানি নামতেও সময় নিচ্ছে বেশি। এসব এলাকার মধ্যে রয়েছে সেনানিবাস এলাকা, বায়েজীদ বোস্তামি রোড, ষোলশহর ২ নম্বর গেট, মুরাদপুর, পূর্ব নাসিরাবাদ, খতিবের হাট, চকবাজার, কাপাশগোলা, পাঁচলাইশ, কাতালগঞ্জ, শুলকবহর ইত্যাদি। সাম্প্রতিক বৃষ্টিতে পাহাড়ি অঞ্চল হিসেবে পরিচিত সেনানিবাসের বিভিন্ন স্থাপনায় হাঁটুসমান পানি জমতে দেখা যায়। যা আগে কখনো দেখা যায়নি।